మురుగుడు హనుమంతరావు

మురుగుడు హనుమంతరావు ఆంద్రప్రదేశ్ రాష్ట్రానికి చెందిన రాజకీయ నాయకుడు. ఆయన 2021లో జరిగిన ఆంధ్రప్రదేశ్ శాసనమండలి ఎన్నికల్లో ఎమ్మెల్సీగా ఎన్నికయ్యాడు.

జననం 
మురుగుడు హనుమంతరావు ఆంధ్రప్రదేశ్ రాష్ట్రం, గుంటూరు జిల్లా, మంగళగిరిలో  15 మార్చి1947లో  మాణిక్యం, చినవీరరాఘవులు దంపతులకు  జన్మించాడు.

రాజకీయ జీవితం
మురుగుడు హనుమంతరావు 1987లో కాంగ్రెస్ పార్టీ ద్వారా రాజకీయాల్లోకి వచ్చి మంగళగిరి మున్సిపల్ ఎన్నికల్లో పోటీ చేసి 1987 నుంచి 1992 వరకు మంగళగిరి మునిసిపల్‌ చైర్మన్‌గా పని చేశాడు. అయన 1999లో జరిగిన అసెంబ్లీ ఎన్నికల్లో మంగళగిరి నియోజకవర్గం నుండి కాంగ్రెస్ పార్టీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి నిమ్మగడ్డ రామ్మోహన్ రావు పై 12024 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. హనుమంతరావు 2004లో జరిగిన అసెంబ్లీ ఎన్నికల్లో రెండోసారి ఎమ్మెల్యేగా ఎన్నికై శాసనసభా కమిటీ చైర్మన్‌గా, వై.ఎస్.రాజశేఖరరెడ్డి మంత్రివర్గంలో మంత్రిగా పని చేశాడు.

మురుగుడు హనుమంతరావుకు 2009లో మంగళగిరి నియోజకవర్గం నుంచి టికెట్ దక్కలేదు. ఆయన రాష్ట్ర విభజన అనంతరం 2013లో తెలుగుదేశం పార్టీలో చేరి 2013 నుంచి 2015 వరకు ఆప్కో చైర్మన్‌గా పని చేశాడు. హనుమంతరావు 23 సెప్టెంబర్ 2021న టీడీపీ  పార్టీకి రాజీనామా చేశాడు. మురుగుడు హనుమంతరావు అనంతరం వైఎస్సార్ కాంగ్రెస్ పార్టీలో చేరి 2021లో ఆంధ్రప్రదేశ్ శాసనమండలి ఎన్నికల్లో వైసీపీ తరపున గుంటూరు జిల్లా స్థానిక సంస్థల కోటాలో శాసనమండలి సభ్యుడిగా ఏకగ్రీవంగా ఎన్నికై 8 డిసెంబర్ 2021న ప్రమాణ స్వీకారం చేశాడు.

మూలాలు

1947 జననాలు
గుంటూరు జిల్లా నుండి ఎన్నికైన శాసన సభ్యులు